Karen Ellemann (V), 2009-11-10:
Med forslaget her vil forslagsstillerne gøre det muligt for almene boligselskaber at købe private ejendomme med henblik på udlejning.
Den almene boligsektor har til opgave at tilvejebringe og drive boliger til den del af befolkningen, der selv kan have svært ved at finde en god og sund bolig til en rimelig husleje.
Det er for mig at se meget, meget vigtigt, at vi husker at holde fast i det udgangspunkt; almene boliger skal være boliger til en rimelig husleje og af en god standard uden nødvendigvis at være luksusboliger.
Byggeriet af almene boliger var vigende i en periode, hvor udgifterne til at bygge nye boliger steg meget kraftigt.
Der var et stort pres på byggesektoren, og det betød, at det visse steder i landet kunne være svært at bygge inden for de gældende maksimumbeløb.
Det har vi beskæftiget os en del med her i Folketinget.
Regeringen holdt fast i, at vi ikke bare bevidstløst kunne forhøje maksimumbeløbet, for med de stigende udgifter til byggeriet følger naturligvis også stigende udgifter til huslejen.
Derfor valgte regeringen dengang at holde fast og prioritere opførelsen af plejeboliger med henblik på kommunernes opfyldelse af plejeboliggarantien.
Regeringen har så nu sammen med Dansk Folkeparti og Det Radikale Venstre gennemført en række ændringer af almenboligloven, som blev vedtaget i maj i år.
Vi har nedsat huslejen i nybyggeriet med 10-11 pct., vi har hævet maksimumbeløbet de steder i landet, hvor presset var størst, og vi har halveret den kommunale grundkapital frem til udgangen af 2010.
Jeg kan oplyse, at initiativerne har virket, der er tegn på, at tilsagnsgivningen allerede nu er begyndt at stige, og samtidig er det meget klart, at kommunerne lægger op til en kraftigt stigende aktivitet i 2010.
Ifølge kommunernes budgetindberetninger, der plejer at give et ret godt signal om det kommende års aktivitet, vil der i 2010 blive givet tilsagn til et sted mellem 5.000 og 6.000 boliger på landsplan; alene i København ventes tilsagn til ca. 800 boliger.
Dermed kommer byggeriet altså op på et niveau, der ligger over de forsigtige skøn, som vi fremlagde i forbindelse med lovforslaget.
Samtidig kan vi konstatere, at der igen kommer gang i familieboligbyggeriet.
Næste år venter kommunerne at give tilsagn til 2.000-3.000 familieboliger.
De gennemførte initiativer virker altså til gavn for de grupper i samfundet, som ellers kan have svært ved at finde en passende bolig.
Derfor kan man så også sige, at det er ganske tankevækkende, at initiativerne blev gennemført uden Enhedslistens stemmer.
Nu kommer Enhedslisten så med et, må jeg sige, lidt forunderligt forslag, hvis formål jeg har lidt svært ved se.
Beslutningsforslaget lægger op til, at almene boligorganisationer skal kunne købe private ejendom.
Jamen det skal vi da ikke forhindre dem i, for faktisk er det sådan, at de almene boligorganisationer allerede i dag kan købe eksisterende beboelsesejendomme og omdanne dem til f.eks. familieboliger.
Der kan være tale om private udlejningsejendomme, ejerlejligheder eller parcelhuse.
Købet skal godkendes af kommunen, og det er så en forudsætning for købet, at der inden for 10 år kan opnås balance mellem indtægter og udgifter i den afdeling, som står for købet.
Om det her så er økonomisk realistisk, er jo en helt anden sag.
Forslagsstillerne ved naturligvis godt, at det allerede i dag er muligt for en boligorganisation at købe en privat ejendom, så jeg må derfor gå ud fra, at man et eller andet sted måske forfølger en målsætning, som så ikke er kommet med i forslaget.
Jeg kan jo kun gætte på, hvad det så kan være.
Jeg er ikke indstillet på at tillade køb af private ejendomme med offentlig støtte.
Jeg vil her til sidst også knytte nogle få praktiske bemærkninger til forslaget.
Det kan ikke udelukkes, at der kan være hele ejendomme på markedet, der vil kunne erhverves gennem en nystiftet almen boligforening, men typisk vil der, som markedet ser ud i dag, være tale om boliger, der ligger spredt ud over større områder, bl.a. andre boliger, ejendomme og ejertyper.
Jeg synes ikke, det er svært at forestille sig, at det ville kunne blive ganske tungt administrativt at få en sådan enhed til at fungere bare nogenlunde rationelt, inklusive det beboerdemokrati, som er en vigtig del af det almene boligkoncept.
Jeg vil ikke udelukke, at det er vanskeligheder, der vil kunne overvindes, men ærlig talt ser det lidt tungt ud.
Ganske kort vil jeg hermed konkludere, at regeringen på den her baggrund altså ikke kan støtte beslutningsforslaget.
Det lyder umiddelbart som noget farlig centralistisk noget, sådan som jeg hører det, men lad os se nærmere på det.
Jeg er sikker på, at hr. Lennart Damsbo-Andersen er kreativ med forslag og initiativer, så lad os kigge nærmere på sådan nogle ting.